b'\n_START_ARTICLE_\nYmp\xc3\xa4rist\xc3\xb6taide\n_START_PARAGRAPH_\nYmp\xc3\xa4rist\xc3\xb6taide (engl. environmental art) on rakennettuun kulttuuriymp\xc3\xa4rist\xc3\xb6\xc3\xb6n tai luonnonymp\xc3\xa4rist\xc3\xb6\xc3\xb6n tehty\xc3\xa4 taidetta. Ymp\xc3\xa4rist\xc3\xb6taideteos voi olla my\xc3\xb6s teko, tapahtuma tai prosessi. Ymp\xc3\xa4rist\xc3\xb6taiteeksi voidaan sanoa my\xc3\xb6s ekologisia asioita k\xc3\xa4sittelev\xc3\xa4\xc3\xa4 taidetta._NEWLINE_Ymp\xc3\xa4rist\xc3\xb6taide sai alkunsa 1960- ja 1970-luvuilla Yhdysvalloissa. Aluksi ymp\xc3\xa4rist\xc3\xb6taide assosioitui selkeimmin veistoksiin, varsinkin maataiteessa ja paikkasidonnaisessa taiteessa (site-specific art). Aiempi kuvanveisto n\xc3\xa4htiin vanhanaikaisena. Lis\xc3\xa4ksi katsottiin, ettei se ollut harmoniassa luonnon kanssa._NEWLINE_L\xc3\xa4hell\xc3\xa4 ymp\xc3\xa4rist\xc3\xb6taidetta on tilataide, joka tarkoittaa erilaisiin paikkoihin tehtyj\xc3\xa4 kolmiulotteisia teoksia. Esimerkiksi Kaarina Kaikkosen installaatiot ovat usein my\xc3\xb6s ymp\xc3\xa4rist\xc3\xb6taidetta.\n_START_SECTION_\nSuomessa\n_START_PARAGRAPH_\nSuomeen ymp\xc3\xa4rist\xc3\xb6taide tuli kes\xc3\xa4n\xc3\xa4yttelyiden rinnalla. Taiteilija saattoi muokata ymp\xc3\xa4rist\xc3\xb6\xc3\xa4 teokseksi sen sijaan ett\xc3\xa4 tuo valmiita objekteja puistoihin. Helsingin juhlaviikot oli t\xc3\xa4ss\xc3\xa4 uranuurtaja._NEWLINE_Helsingin taidemuseossa Meilahdessa j\xc3\xa4rjestettiin ensimm\xc3\xa4inen suomalaisen ymp\xc3\xa4rist\xc3\xb6taiteen n\xc3\xa4yttely Siirrett\xc3\xa4v\xc3\xa4 tuonela vuonna 1983. My\xc3\xb6s rakennusta ymp\xc3\xa4r\xc3\xb6iv\xc3\xa4 puisto on ollut n\xc3\xa4yttelyk\xc3\xa4yt\xc3\xb6ss\xc3\xa4.'